РЕШЕНИЕ НА СЪВЕТА
от 8 ноември 2007 година
относно присъединяването на България и Румъния към Конвенцията, съставена от Съвета в съответствие с член 34 от Договора за Европейския съюз, за взаимна помощ по наказателни дела между държавите-членки на Европейския съюз
(2007/763/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз,
като взе предвид Договора за присъединяване от 2005 г.,
като взе предвид Акта за присъединяване от 2005 г. (наричан по-долу „Акт за присъединяване“), и по-специално член 3, параграф 4 от него,
като взе предвид препоръката на Комисията,
като взе предвид становището на Европейския парламент (1),
като има предвид, че:
(1)
Конвенцията, съставена от Съвета в съответствие с член 34 от Договора за Европейския съюз, за взаимна помощ по наказателни дела между държавите-членки на Европейския съюз (2) (наричана по-долу „Конвенцията за взаимна помощ“), бе подписана в Брюксел на 29 май 2000 г. и влезе в сила на 23 август 2005 г.
(2)
Конвенцията за взаимна помощ бе допълнена от протокол, подписан на 16 октомври 2001 г., който влезе в сила на 5 октомври 2005 г. (3) (наричан по-долу „Протоколът за взаимна помощ“).
(3)
В член 3, параграф 3 от Акта за присъединяване се предвижда, че България и Румъния се присъединяват към конвенциите и протоколите, сключени между държавите-членки, изброени в приложение I към Акта за присъединяване, което включва, inter alia, Конвенцията за взаимна помощ и Протокола за взаимна помощ. Те следва да влязат в сила по отношение на България и Румъния на дата, определена от Съвета.
(4)
В съответствие с член 3, параграф 4 от Акта за присъединяване Съветът следва да извърши всички промени, необходими за присъединяването към тези конвенции и протоколи,
РЕШИ:
Член 1
Конвенцията за взаимна помощ влиза в сила на първия ден от първия месец след датата на приемане на настоящото решение между България, Румъния и държавите-членки, за които конвенцията е в сила на тази дата. Тя влиза в сила между България или Румъния и всяка една от другите държави-членки в деня, в който Конвенцията за взаимна помощ влезе в сила за другата съответна държава-членка.
Протоколът за взаимна помощ влиза в сила на първия ден от първия месец след датата на приемане на настоящото решение между България, Румъния и държавите-членки, за които протоколът е в сила на тази дата. Той влиза в сила между България или Румъния и всяка една от другите държави-членки в деня, в който Протоколът за взаимна помощ влезе в сила за другата съответна държава-членка.
Член 2
Текстът на Конвенцията за взаимна помощ и на Протокола за взаимна помощ, изготвени на български и на румънски език (4), са автентични при същите условия като другите текстове на Конвенцията за взаимна помощ и Протокола за взаимна помощ.
Член 3
Настоящото решение влиза в сила в деня след публикуването му в Официален вестник на Европейския съюз.
Съставено в Брюксел на 8 ноември 2007 година.